Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 234/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Chianti Classico”

EU-nro: PDO-IT-0108-AM03 – 20.3.2019

SAN (X) SMM ( )

1. Hakijaryhmä ja oikeutettu etu

Consorzio olio DOP Chianti Classico, via Sangallo, 41 – loc. Sambuca – Tavernelle Val di Pesa- (FI).

Edellä mainittu ryhmittymä täyttää 14. lokakuuta 2013 annetun ministeriön asetuksen nro 12511 13 artiklan 1 kohdassa vahvistetut vaatimukset.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Kulutukseen luovuttaminen, pakkaaminen, tarkastukset

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus:

— Muutosehdotukset koskevat tuote-eritelmän 10 artiklaa ja yhtenäisen asiakirjan 3.2 kohtaa.

Muutos liittyy suojatun alkuperänimityksen saaneen Chianti Classico -ekstra-neitsytoliiviöljyn kemialliseen arviointiin perustuviin ominaisuuksiin. Kohtaan on tehty seuraavat muutokset: ultraviolettivalon absorbanssianalyysi on poistettu, viittaus kokonaispolyfenolien analyysimenetelmään on poistettu, matalamolekyylipainoisten biofenolien analyysi on otettu käyttöön ja kokonaistokoferolien analyysi on korvattu alfatokoferolien analyysillä.

Korvataan voimassa oleva seuraava sanamuoto:

”Kemialliseen arviointiin perustuvat ominaisuudet

a) Happopitoisuus (öljyhappona ilmaistuna) ≤ 0,5 %

b) Peroksidiluku enintään 12 (mEq happea)

c) Absorbanssi ultraviolettisäteilyssä K232 enintään 2,1 ja K270 enintään 0,2

d) Korkea öljyhappopitoisuus >72 %

e) CMP yhteensä (fenoliset antioksidantit) yli 150 ppm

f) Kokonaistokoferolipitoisuus yli 140 ppm.”

seuraavasti:

”Kemialliseen arviointiin perustuvat ominaisuudet

a) Happopitoisuus (öljyhappona ilmaistuna) ≤ 0,5 %

b) Peroksidiluku enintään 12 (mEq happea)

c) Korkea öljyhappopitoisuus >72 %

d) Kokonaispolyfenolipitoisuus yli 150 ppm

e) Alfatokoferolipitoisuus yli 140 ppm.”

Katsomme, että ultraviolettisäteilyn absorbanssianalyysi voidaan poistaa.

Tämä analyysi tehdään K270- ja K232-arvojen määrittämiseksi.

K270-arvon avulla voidaan osoittaa, että neitsytoliiviöljyssä on puhdistettua öljyä, koska K270-arvo nousee tämäntyyppisen petoksen esiintyessä.

Koska tarkastuksia on jo toteutettu monien vuosien ajan, voidaan tämäntyyppiset petokset sulkea varmuudella pois italialaisissa SAN- ja/tai SMM-öljyissä. Sen vuoksi ehdotetaan, että tämä analyysi korvataan hyödyllisemmillä menetelmillä suojatun alkuperänimityksen saaneen Chianti Classico -öljyn suojelemiseksi ja sen arvon edistämiseksi.

K232 antaa laadullista tietoa öljyn hapettumisasteesta; öljyn vanhetessa arvo nousee.

Katsomme – emmekä vähiten siksi, että vältyttäisiin lisäämästä tuottajien kustannuksia –, että tämä tieto saadaan tyydyttävällä tavalla peroksidiarvon analyysilla.

Näiden muutosten tarkoituksena on siten parantaa suojatun alkuperämerkinnän saaneen Chianti Classico -öljyn analyyttisten tietojen laatua lisäämättä kustannuksia.

Kokonaispolyfenoleja koskevan täsmennyksen osalta ehdotamme, että viittaus Milanon tutkimuslaitoksen kehittämään analyysimenetelmään poistetaan, koska kyseistä menetelmää ei enää ole ja koska kaikki Italian laboratoriot, joilla on lupa sertifioida SAN-öljyjä, käyttävät samaa akkreditoitua menetelmää.

Tiedämme nyt, että biofenolien kemiallisen analyysin avulla saadaan kuluttajille tärkeää tietoa, joka auttaa ymmärtämään suojatulla alkuperänimityksellä varustetun Chianti Classico -öljyn laadun todellisen arvon.

Sen sijaan, että tehdään tokoferolien (vitamiinien) yleisanalyysi, joka osoittaa näiden yhdisteiden kokonaismäärän öljyssä, otetaan käyttöön alfatokoferolin, eli yhden öljyssä tavallisesti esiintyvän tokoferolin, analyysi.

Tämä parametri on tarkoituksenmukaisempi ja merkittävämpi, koska alfatokoferolin osuus öljyn kokonaistokoferoleista on noin 90–95 prosenttia ja sillä on tokoferoleista suurin bioaktiivinen teho. Säilyttämällä alarajan 140 ppm ja samalla täsmentämällä, että se koskee yksinomaan alfatokoferolia, osoitamme, että öljyllä on suuri kokonaisvitamiinipitoisuus (muut tokoferolit ovat gamma-, delta- ja beetatokoferoli).

Maantieteellinen alue

— Maantieteellinen alue pysyy ennallaan. Muutos koskee tuote-eritelmän 3 artiklaa ja yhtenäisen asiakirjan 4 kohtaa. Tällä artiklalla pannaan täytäntöön Barberino Val di Elsan ja Tavernelle Val di Pesan kuntien yhdistymisestä syntyneen Barberino-Tavernellen kunnan perustamisesta 26. marraskuuta 2019 annetun alueellisen lain nro 63 säännökset.

Korvataan voimassa oleva seuraava sanamuoto:

”Chianti Classico -oliiviöljyn tuotantoalue käsittää seuraavien kuntien hallinnolliset alueet Sienan ja Firenzen maakunnissa: Castellina in Chianti, Gaiole in Chianti, Greve in Chianti ja Radda in Chianti kokonaisuudessaan sekä osittain Barberino Val d’Elsa, Castelnuovo Berardenga, Poggibonsi, San Casciano in Val di Pesa ja Tavarnelle Val di Pesa.”

seuraavasti:

”Chianti Classico -oliiviöljyn tuotantoalue käsittää seuraavien kuntien hallinnolliset alueet Sienan ja Firenzen maakunnissa: Castellina in Chianti, Gaiole in Chianti, Greve in Chianti ja Radda in Chianti kokonaisuudessaan sekä osittain Barberino-Tavarnelle, Castelnuovo Berardenga, Poggibonsi ja San Casciano in Val di Pesa.”

Tuotantomenetelmä

— Muutos koskee tuote-eritelmän 2 artiklaa ja yhtenäisen asiakirjan 3.2 kohtaa. Kyseiset tiedot on lisäksi siirretty yhtenäisen asiakirjan 3 kohtaan, jotta tiedot ovat asianmukaisessa kohdassa.

Korvataan seuraava sanamuoto:

”Chianti Classico -ekstra-neitsytoliiviöljy tuotetaan julkiseen rekisteriin merkityissä oliivitarhoissa viljellyistä oliiveista; tarhoissa on oltava vähintään 80 prosenttia lajikkeisiin Frantoio, Correggiolo, Moraiolo ja Leccino (yksin tai yhdessä) kuuluvia oliivipuita ja enintään 20 prosenttia muihin alueen lajikkeisiin kuuluvia oliivipuita, joiden on oltava merkittyjä Toscanan oliivialan ituplasma-aineiston rekisteriin.”

seuraavasti:

”Chianti Classico -öljy tuotetaan yksinomaan oliiveista, jotka ovat peräisin tuote-eritelmän 3 artiklassa yksilöidyllä maantieteellisellä tuotantoalueella sijaitsevista rekisteröidyistä oliivipuista. Vähintään 80 prosenttia kunkin tarhan kasveista on kuuluttava lajikkeisiin Frantoio, Correggiolo, Moraiolo, Leccino, Leccio del Corno (yksinomaan tai yhdistelmänä), ja enintään 20 prosenttia oliiveista voi olla peräisin muista paikallisista lajikkeista, jotka on oltava merkittyjä Toscanan oliivialan ituplasma-aineiston rekisteriin.”

Muutoksen tarkoituksena on ilmaista aiempaa selkeämmin, että lohkot on mahdollista rekisteröidä, vaikka niille olisi istutettu vain yhtä oliivipuulajiketta, joka ei kuulu päälajikkeisiin (Frantoio, Correggiolo, Leccino ja Moraiolo). Jotta tuote-eritelmän vaatimuksenmukaisuus täyttyy, vähintään 80 prosenttia kaikista oliivitilalla kasvatetuista puista on kuuluttava päälajikkeisiin. Sen vuoksi suojatun alkuperänimityksen saaneen Chianti Classico -öljyn valmistuksessa käytettyjen oliivipuiden rekisteriin on mahdollista merkitä myös tarhoja, joissa viljellään ”toissijaisia” lajikkeita ilman, että tuote-eritelmässä vahvistetut vähimmäisprosenttiosuudet täyttyvät.

Lisäksi Leccio del Corno -lajike, joka on peräisin ja löydetty alueella – tarkemmin sanottuna San Casciano Val di Pesan kunnassa – sijaitsevalta tilalta, on lisätty pääasiallisten lajikkeiden luetteloon. Pääasiallisten lajikkeiden osuuden on oltava vähintään 80 prosenttia suojatun alkuperänimityksen saaneen Chianti Classico -oliiviöljyn tuotantoon soveltuvista oliivipuista. Leccio del Corno -öljyn laatuominaisuudet, kuten voimakkaat hedelmäiset vivahteet ja selvästi katkera ja pistävä maku, ovat hyvin samankaltaiset kuin pääasiallisilla lajikkeilla.

Tämän lisäyksen perusteena ovat vuosien ajan toteutetut analyysit, jotka osoittavat, että suojatun alkuperänimityksen saaneen Chianti Classico -öljyn aistinvaraisten ominaisuuksien keskimääräiset arvot ja yhdestä lajikkeesta valmistetun Leccio del Corno -öljyn aistinvaraisten ominaisuuksien keskimääräiset arvot sekä yhdestä lajikkeesta valmistetun Leccio del Corno -öljyn kemialliset ja fysikaaliset ominaisuudet vastaavat täysin suojatun alkuperänimityksen saaneen Chianti Classico -öljyn ominaisuuksia.

— Muutos koskee tuote-eritelmän 5 artiklaa, joka koskee satoa.

Korvataan seuraava sanamuoto:

”Oliivitarhoilla, joilla istutustiheys on vähintään 200 oliivipuuta, öljytuotos saa olla enintään 650 kg/ha. Tarhoilla, joilla istutustiheys on pienempi, tuotos saa olla enintään 3,25 kg puuta kohti. Tämä raja saa ylittyä enintään kahdella kilogrammalla öljyä puuta kohti tarhoilla, joilla tiheys on yli 500 puuta hehtaaria kohti.”

seuraavasti:

”Oliivisadon määrä saa olla enintään 20 kilogrammaa puuta kohti tarhoilla, joilla istutustiheys on enintään 250 kasvia hehtaaria ja viljely-yksikköä kohden; 12 kilogrammaa puuta kohti tarhoilla, joilla istutustiheys on 251–500 kasvia hehtaaria ja viljely-yksikköä kohden; 8 kilogrammaa puuta kohti tarhoilla, joilla istutustiheys on yli 501 kasvia hehtaaria ja viljely-yksikköä kohden. Tilan öljytuotoksen enimmäismäärä 100 kilogrammaa oliiveja kohti ei saa ylittää 20:tä prosenttia. Näitä rajoituksia on noudatettava myös silloin, kun käytetään sekoitusta, jossa on useammasta kuin yhdestä viljely-yksiköstä peräisin olevia oliivieriä. Tuotos määritetään käsiteltävän erän keskimääräisen tuotoksen mukaan.”

Artiklaa koskevalla muutoksella tehdään siirtymä oliiviöljystä oliiveihin viittaamalla 5 artiklassa jo mainittuihin kolmeen istutustiheysluokkaan. Muutoksella ei kuitenkaan tosiasiallisesti oteta käyttöön oliiviöljyn tuotantoyksiköiden tuotantokapasiteettia koskevia rajoituksia tai lisäyksiä.

Muutoksen tarkoituksena on helpottaa oliivinviljelijöihin kohdistuvia tarkastuksia.

— Muutos koskee tuote-eritelmän 7 artiklaa, joka koskee sadonkorjuu- ja varastointijärjestelyjä.

Korvataan seuraava sanamuoto:

”Oliivit on korjattava suoraan puusta, tarvittaessa kerättävä verkkoihin tai kankaisiin ja kuljetettava ja varastoitava pinottaviin laatikoihin, joissa on reikiä viidellä sivulla ja jotka voidaan pinota enintään 30 cm:n korkuisiksi pinoiksi reiällisiin säilytyslaatikoihin tai kärryihin. Jos oliivit varastoidaan, niitä on säilytettävä varastointiin sopivissa viileissä ja tuuletetuissa tiloissa. Oliivit voidaan varastoida enintään kolmen päivän ajaksi sadonkorjuun jälkeen. Oliivit voidaan kuljettaa öljypuristamoon samoissa laatikoissa tai muissa kuljetukseen soveltuvissa astioissa. Pussien ja paalien käyttö on kielletty. Jos käytetään laatikoita ja/tai kärryjä, oliivit on kuljetettava öljypuristamoon samana päivänä, jona ne on korjattu. Oliivit, joita säilytetään puristamossa ennen puristamista, on varastoitava tiloihin ja astioihin, jotka takaavat tuotteen laatuominaisuuksien säilymisen. Oliivit on käsiteltävä 24 tunnin kuluessa niiden toimittamisesta öljypuristamoihin, joiden on sijaittava tämän tuote-eritelmän 3 artiklassa tarkoitetulla alueella ja täytettävä jäljempänä 8 artiklassa vahvistetut soveltuvuusedellytykset.”

seuraavasti:

”Oliivit on korjattava suoraan puusta, tarvittaessa kerättävä verkkoihin tai kankaisiin ja kuljetettava ja varastoitava pinottaviin laatikoihin, joissa on reikiä viidellä sivulla ja jotka voidaan pinota enintään 30 cm:n korkuisiksi pinoiksi, tai reiällisiin säilytyslaatikoihin tai vaunuihin. Jos oliivit varastoidaan, niitä on säilytettävä varastointiin sopivissa viileissä ja tuuletetuissa tiloissa. Oliivit voidaan varastoida enintään kolmen päivän ajaksi sadonkorjuun jälkeen. Oliivit voidaan kuljettaa öljypuristamoon samoissa laatikoissa tai muissa kuljetukseen soveltuvissa astioissa. Pussien ja paalien käyttö on kielletty. Oliivit on varastoitava puristamossa ennen puristamista tiloihin ja astioihin, jotka takaavat tuotteen laatuominaisuuksien säilymisen. Jos sadonkorjuussa käytetään laatikoita ja/tai kärryjä, oliivit on kuljetettava öljypuristamoon samana päivänä, jona ne on korjattu. Oliivit on käsiteltävä 24 tunnin kuluessa niiden toimittamisesta öljypuristamoihin, joiden on sijaittava tämän tuote-eritelmän 3 artiklassa tarkoitetulla alueella ja täytettävä jäljempänä 8 artiklassa vahvistetut soveltuvuusedellytykset.”

Virkkeen selkeyttämiseksi sana ”tai” on lisätty ilmauksen ”30 cm:n korkuisiksi pinoiksi” jälkeen.

Toiseksi viimeisen kappaleen lisäämisen tarkoituksena on täsmentää, että oliivit on kuljetettava puristamoon sadonkorjuupäivänä, jos korjattujen oliivien säilyttämiseen käytetään laatikoita tai kärryjä. Muutos on tarpeellinen sen varmistamiseksi, että oliivit, jotka ovat todennäköisimmin vaurioituneet, käsitellään nopeasti.

— Muutos koskee tuote-eritelmän 8 artiklaa, joka koskee öljyn uuttamismenetelmää ja erien muodostamista.

Korvataan seuraava sanamuoto:

”Sen jälkeen, kun oliivit on puhdistettu vedessä tai ilmassa ympäristön lämpötilassa, Chianti Classico -öljy on uutettava luotettavilla ja johdonmukaisilla mekaanisilla ja fysikaalisilla menetelmillä. Uuttolaitteiden lämpötilaa on valvottava, jottei lämpötila nouse yli 27 °C:een.”

seuraavasti:

”Sen jälkeen, kun oliivit on puhdistettu vedessä, ilman avulla tai ilman sitä, ympäristön lämpötilassa, Chianti Classico -öljy on uutettava luotettavilla ja johdonmukaisilla mekaanisilla ja fysikaalisilla menetelmillä. Uuttolaitteiden lämpötilaa on valvottava, jottei lämpötila nouse yli 27 °C:een.”

Tämä lisäys on tarpeen, jotta voidaan selventää, että puhdistusvaiheessa voidaan käyttää sekä vettä että ilmaa.

Yhteys maantieteelliseen alkuperään

— Kohtaan ei tehdä varsinaisia muutoksia. Yhteyden kuvaus ei sisälly nykyiseen tuote-eritelmään, vaan se esiintyy ainoastaan julkaistussa yhtenäisessä asiakirjassa. Näin ollen yhtenäisessä asiakirjassa oleva teksti lisätään tiettyyn tuote-eritelmän artiklaan.

Tuote-eritelmään lisätty teksti kuuluu seuraavasti:

”Yhteys maantieteelliseen alkuperään 18 artikla Chianti Classico -oliiviöljyn tuotantoalueella vallitsevat erityiset ilmastolliset ja hydrogeologiset olosuhteet, ja se on määritelty maantieteellisesti jo 1300-luvulla. Tuotantoalue on maastoltaan ja ilmastoltaan suhteellisen yhtenäinen kokonaisuus, jolle ovat ominaisia suhteellisen lauhkeat ja kuivat syksyt ja ankarat talvet. Kokonaisuutena ympäristö sijoittuu ominaisuuksiensa perusteella oliivin luonnollisen viljelyalueen rajamaille, mikä on aina vaikuttanut ja vaikuttaa edelleen hedelmien kehittymiseen ja kypsymiseen. Alueella perinteisesti käytettyjen viljelymenetelmien mukaan oliivit korjataan suoraan puusta ennen kuin ne ovat täysin kypsyneitä. Lämpötilaolot vaikuttavat myös paikallisten viljelijöiden puiden leikkaamisessa käyttämään muotoon (yleensä leveä avonainen latvus), jolloin latvahaarus kehittyy leveäksi ja mahdollistaa oliivien kehittymiseen lyhyen aikaa vuodessa vaikuttavien lämmön ja valon tasaisemman jakautumisen latvuksessa. Chianti Classico -ekstra-neitsytoliiviöljy tuotetaan Toscanassa perinteisesti viljellyistä lajikkeista, ja se erottuu aistinvaraisten ominaisuuksiensa osalta erityisesti voimakkaan karvaiden ja pistävien makuvivahteidensa perusteella, joihin yhdistyy selvästi aistittavissa oleva hedelmäinen aromi. SAN-suojatun Chianti Classico -ekstra-neitsytoliiviöljyn kemialliset ja aistinvaraiset ominaisuudet liittyvät tuotantoalueen ilmasto-oloihin, jotka vaikuttavat suoraan fenolien laatuun ja määrään, maun selvästi erottuvaan karvauteen ja pistävyyteen ja voimakkaan hedelmäiseen aromiin. Ottaen huomioon tarve suojata hedelmiä syksyn ensimmäisiltä pakkasilta oliivit on perinteisesti korjattu varhaisessa vaiheessa (ennen niiden täydellistä kypsymistä). Öljyntuotos on määrällisesti pienempi, mutta tämän käytännön ansiosta oliivit voidaan korjata vaiheessa, jossa polyfenolipitoisuus on yhä korkea. Tämä voimistaa maussa havaittavia karvaita ja pistäviä vivahteita, joiden perusteella öljy on tunnistettavissa. Alueelle ominaiset huomattavat lämpötilanvaihtelut syksyisin saavat aikaan myös sen, että Chianti Classico -ekstra-neitsytoliiviöljy erottuu selvästi voimakkaan hedelmäisen arominsa ansiosta. Aivan erityinen tunnustus myönnettiin tuotantoalueelle vuonna 1716 herttua Cosimo III:nnen julistuksessa, jolla merkittiin alueen nykyiset rajat ja jossa korostettiin alueen viini- ja oliivitarhojen arvoa ja erityisluonnetta; kyseessä oli eräänlainen SAN-tunnustus ennen SAN-käsitteen käyttöönottoa. Jo vuonna 1819 Giuseppe Tavanti mainitsi teoksessaan Trattato teorico – pratico completo sull’ulivo tärkeimmät ”Chianti Classicon” tuotantoalueella esiintyneet oliivilajikkeet.”

Merkinnät

— Seuraava muutos koskee tuote-eritelmän 17 artiklaa – Nimeäminen ja esillepano – ja yhtenäisen asiakirjan 3.6 kohtaa.

Toisella rivillä oleva ilmaus ”lainsäädännössä ja kaupan pitämisen vaatimuksissa” on korvattu asianmukaisemmalla ilmauksella ”voimassa olevassa lainsäädännössä”.

Sana ”välittömästi”, jolla viitataan paikkaan, jossa nimityksen jälkeen merkittävä ilmaisu ”Denominazione di Origine Protetta” sijaitsee, on poistettu. Lisäksi sallitaan lyhenteen ”DOP” (SAN) käyttö.

Korvataan seuraava sanamuoto:

”Lainsäädännössä ja kaupan pitämisen vaatimuksissa edellytettyjen tavanomaisten merkintöjen lisäksi edellisessä artiklassa tarkoitetuissa pakkauksiin kiinnitetyissä etiketeissä on oltava maininta ”Olio Extravergine di Oliva Chianti Classico” ja välittömästi sen jäljessä teksti ”Denominazione di Origine Protetta” (suojattu alkuperänimitys) sekä selkeästi ja lähtemättömästi merkitty tuotantovuosi tämän tuote-eritelmän 6 artiklan mukaisesti. Muut luonnehdinnat, joita ei erikseen mainita tässä tuote-eritelmässä, ovat kiellettyjä. Tuottajaosuuskuntien tavaramerkit sekä oliivien todelliseen tuotantopaikkaan viittaavat tilojen tai yritysten nimet ja maantieteelliset nimet ovat kuitenkin sallittuja. Nimitys on merkittävä etikettiin selkein ja lähtemättömin kirjaimin etiketin pohjaväristä selvästi erottuvalla värillä; kaikki mahdolliset lisämaininnat on tehtävä kirjasinkoolla, joka on enintään 50 prosenttia itse suojatun alkuperänimityksen kirjasinkoosta.”

seuraavasti:

”Voimassa olevassa lainsäädännössä edellytettyjen tavanomaisten merkintöjen lisäksi edellisessä artiklassa tarkoitetuissa pakkauksiin kiinnitetyissä etiketeissä on oltava maininta”Olio Extravergine di Oliva Chianti Classico”ja teksti”Denominazione di Origine Protetta”(suojattu alkuperänimitys) tai lyhenne DOP (SAN) sekä selkeästi ja lähtemättömästi merkitty tuotantovuosi tämän tuote-eritelmän 6 artiklan mukaisesti.

Muut myönteiset luonnehdinnat, joita ei erikseen mainita tässä tuote-eritelmässä, ovat kiellettyjä. Tuottajaosuuskuntien tavaramerkit sekä oliivien todelliseen tuotantopaikkaan viittaavat tilojen tai yritysten nimet ja maantieteelliset nimet ovat kuitenkin sallittuja.

SAN-tuotteen nimi on merkittävä etikettiin selkein ja lähtemättömin kirjaimin etiketin pohjaväristä selvästi erottuvalla värillä; kaikki mahdolliset lisämaininnat on tehtävä kirjasinkoolla, joka on enintään 50 prosenttia itse suojatun alkuperänimityksen kirjasinkoosta.”

Muutosten tarkoituksena on mahdollistaa näiden ilmausten merkintätavan mukauttaminen käytettyyn etikettityyppiin.

Kulutukseen luovuttaminen, pakkaaminen, tarkastukset

Kulutukseen luovuttaminen

— Muutos koskee tuote-eritelmän 13 artiklaa. Nämä tiedot on myös lisätty yhtenäisen asiakirjan 3.5 kohtaan, joka koskee kulutukseen luovuttamisen ajankohtaa ja pullotuksen määräaikaa.

Korvataan seuraava sanamuoto:

”Chianti Classico -öljyä voidaan pullottaa tuotantovuotta seuraavan vuoden 31. lokakuuta saakka ja luovuttaa kulutukseen seuraavan vuoden helmikuuhun saakka. Tuotantovuosi on aina ilmoitettava selvästi Chianti Classico -öljyn merkinnöissä.”

seuraavasti:

”Chianti Classico -öljyä voidaan pullottaa tuotantovuotta seuraavan toisen vuoden 31. tammikuuta saakka. Tuotantovuosi on aina ilmoitettava selvästi Classico -öljyn merkinnöissä.”

Muutoksella ehdotetaan, että vaatimus öljyn luovuttamisesta kulutukseen (eli pakkaajan suorittama myynti) 28. helmikuuta mennessä poistetaan, koska on osoitettu, että rajoitus on tarpeettoman tiukka ja rajoittaa liiketoimintaa. Täsmällisen kuluttajatiedon saatavuus taataan joka tapauksessa vaatimuksilla, joiden mukaan vuosi ja ennen kaikkea öljyn viimeinen käyttöpäivä on merkittävä selvästi etikettiin. Lisäksi pullotuksen määräajaksi ehdotetaan sadonkorjuuvuotta seuraavan toisen vuoden 31. tammikuuta.

Öljy säilyy luonnostaan ja alueen olosuhteissa paremmin pullottamattomana kuin pullotettuna. Sen vuoksi tuottajat suosivat yleensä tilausperusteista pullotusta ja pyrkivät pitämään öljypullojen tai -kanistereiden varastomäärät mahdollisimman pieninä. Käytännön tarkoituksena on säilyttää tuotteen tuoreus ja laatu.

Edellä esitetyn perusteella, jotta voidaan ratkaista suojatun alkuperänimityksen saaneen Chianti Classico -öljyn säilyttämiseen ja kaupan pitämiseen liittyvät ongelmat ja estää tällaisten ongelmien syntyminen tulevaisuudessa, ja kun otetaan huomioon, että suojatun alkuperänimityksen saaneen Chianti Classico -öljyn etikettiin on joka tapauksessa merkittävä viimeinen käyttöpäivä, katsomme asianmukaiseksi asettaa uudeksi määräajaksi satovuotta seuraavan toisen vuoden 31. tammikuuta.

— Tämä muutos koskee tuote-eritelmän 15 artiklaa ja siinä esitettyä uutta määräaikaa sellaisten varastoitujen öljyjen pullotukselle, joille ei tehdä selkeytyssuodatusta.

Korvataan seuraava sanamuoto:

Tämän artiklan ensimmäisestä kohdasta poiketen öljy, joka täyttää tuote-eritelmässä vahvistetut säännöt, voidaan pullottaa viimeistään sadonkorjuuvuotta seuraavan vuoden 31. lokakuuta siinä tapauksessa, että öljylle tehdään selkeytyssuodatus tuotantovuoden 31. joulukuuta mennessä, ja joka tapauksessa sertifioinnin hakupäivään mennessä.

seuraavasti:

Tämän artiklan ensimmäisestä kohdasta poiketen öljy, joka täyttää tuote-eritelmässä vahvistetut säännöt, voidaan pullottaa viimeistään oliivisadon korjuuvuotta seuraavan toisen vuoden 31. tammikuuta siinä tapauksessa, että öljylle tehdään selkeytyssuodatus tuotantovuoden 31. joulukuuta mennessä, ja joka tapauksessa sertifioinnin hakupäivään mennessä.

Pullotuksen määräajaksi ehdotetaan sadonkorjuuvuotta seuraavan toisen vuoden 31. tammikuuta.

Muutos on seuraus 13 artiklan muutoksesta.

Poistetaan seuraava virke:

”Jos öljylle ei ole tehty välitöntä selkeytyssuodatusta sadonkorjuuvuoden 31. joulukuuta mennessä, se on lisäksi varastoitava suojakaasuun.”

Muutoksella ehdotetaan, että vaatimus, jonka mukaan suodattamaton öljy on säilytettävä suojakaasussa, poistetaan, samalla kun säilytetään pakkaamisen määräaika eli 45 päivää sertifiointipäivästä.

Suojakaasuun varastoitu suodattamaton öljy säilyttää ominaisuutensa, toisin kuin suodattamaton öljy, joka varastoidaan ilman kaasua. Sen, että toiminnanharjoittajat velvoitetaan pullottamaan öljy 45 päivän kuluessa sertifiointipäivästä, on kuitenkin katsottu tarjoavan kattavan kuluttajansuojan. Jos öljyä ei pulloteta 45 päivän kuluessa, kemialliset ja aistinvaraiset tarkastukset on toistettava.

Pakkaaminen

— Muutos koskee tuote-eritelmän 16 artiklaa ja yhtenäisen asiakirjan 3.5 kohtaa.

Korvataan voimassa oleva seuraava sanamuoto:

””Chianti Classico” on pakattava tuotantoalueella lasipulloihin tai metalliastioihin, joiden tilavuus on määritelty ja joiden nimellisvetoisuus saa olla enintään 5 litraa. Myös alle 100 millilitran pakkauskoot (lasi, metalli, PET) hyväksytään, jos pakkausten kokonaistilavuus vastaa voimassa olevassa lainsäädännössä sallittuja vetoisuuksia. Pakkaukset on suljettava ilmatiiviisti siten, että niitä ei voida avata rikkomatta varmistussinettiä.”

seuraavasti:

”Chianti Classico -öljy on pakattava 3 artiklassa tarkoitetulla tuotantoalueella sallituista materiaaleista valmistettuihin ja sallitun kokoisiin pakkauksiin. Pakkaus on suljettava laissa asetettujen vaatimusten mukaisesti, ja siinä on oltava varmistussinetti. Jos pakkauksen tilavuus on alle 100 ml, tilavuutta koskeva maininta voidaan jättää pois.”

Muutoksella ehdotetaan, että eri materiaaleista valmistettujen ja erikokoisten pakkausten käyttö sallitaan, jotta toimijat voivat vastata paremmin markkinoiden vaatimuksiin.

Muutoksen myötä toimijat voivat myös kiinnittää varmistussinetin tarkoituksenmukaisimmalla tavalla pakkaustyypistä riippuen.

Tarkastukset

— Tuote-eritelmään on lisätty tarkastuksia koskeva artikla, joka sisältää valvontaelintä koskevat tiedot.

Uusi artikla kuuluu seuraavasti:

”Tarkastukset 19 artikla Valvontaelin tarkastaa, että tuote vastaa tuote-eritelmää, EU:n voimassa olevan lainsäädännön säännösten mukaisesti. Toimivaltainen valvontaelin on Valoritalia Srl, jonka rekisteröity toimipaikka on Via Piave 24, 00187 Rooma, P. +39 064 543 7975; F. +39 064 543 8908; Sähköposti: info@valoritalia.it”

YHTENÄINEN ASIAKIRJA

”Chianti Classico”

EU-nro: PDO-IT-0108-AM03 – 20.3.2019

SAN (X) SMM ( )

1. [SAN:N tai SMM:N] Nimi tai nimet

”Chianti Classico”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.5. Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

”Chianti Classico” on ekstra-neitsytoliiviöljy, jolla on kulutukseen luovutettaessa seuraavat ominaisuudet:

Kemialliseen arviointiin perustuvat ominaisuudet

a) Happopitoisuus (öljyhappona ilmaistuna) ≤ 0,5 %

b) Peroksidiluku enintään 12 (mEq happea)

c) Korkea öljyhappopitoisuus >72 %

d) Kokonaispolyfenolipitoisuus yli 150 ppm

e) kokonaistokoferolipitoisuus yli 140 ppm.

Aistinvaraiseen arviointiin perustuvat ominaisuudet

Öljyssä on oltava

— voimakkaan vihreästä kullanhohtoisen vihreään vaihteleva väri,

— oliiviöljylle ominainen hedelmäinen aromi.

Öljyn on saatava makupaneelin testeissä vähintään seuraavat tulokset:

a) vihreä hedelmäisyys 3–8

b) karvaus 2–8

c) pistävyys 2–8

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Chianti Classico -öljy tuotetaan yksinomaan oliiveista, jotka ovat peräisin rekisteröidyistä oliivipuista, joista vähintään 80 prosenttia, millä tahansa tilalla, on kuuluttava lajikkeisiin Frantoio, Correggiolo, Moraiolo, Leccino ja Leccio del Corno (yksinomaan tai yhdistelmänä) ja enintään 20 prosenttia muihin paikallisiin lajikkeisiin, joiden on oltava merkittyjä Toscanan oliivialan ituplasma-aineiston rekisteriin.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantoprosessin vaiheiden – viljelyn, sadonkorjuun ja öljyn uuttamisen – on tapahduttava yksinomaan 4 kohdassa tarkoitetulla maantieteellisellä tuotantoalueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Chianti Classico -öljyä voidaan pakata tuotantovuotta seuraavan toisen vuoden 31. tammikuuta saakka. Tuotantovuosi on aina merkittävä selvästi etikettiin.

Chianti Classico -ekstra-neitsytoliiviöljy on pakattava 4 artiklassa tarkoitetulla tuotantoalueella sallituista materiaaleista valmistettuihin ja sallitun kokoisiin pakkauksiin. Pakkaus on suljettava laissa asetettujen vaatimusten mukaisesti, ja siinä on oltava varmistussinetti. Jos pakkauksen tilavuus on alle 100 ml, tilavuus voidaan jättää pois.

Chianti Classico -ekstra-neitsytoliiviöljy on pakattava maantieteellisellä alueella, jotta voidaan paremmin varmistaa tuotteen alkuperä ja välttää tuotteen kuljetuksesta pakkaamattomana kyseisen alueen ulkopuolelle aiheutuva laadun heikkeneminen ja edellä olevassa 3.2 kohdassa määriteltyjen ominaisuuksien häviäminen. Tämä koskee erityisesti Chianti Classico -ekstra-neitsytoliiviöljylle ominaisia karvaita ja pistäviä makuvivahteita, jotka aiheutuvat fenolisten antioksidanttien pitoisuudesta ja aromaattisten aineiden esiintymisestä. Kun öljyä siirretään, pumpataan, kuljetetaan ja puretaan kuljetuksesta – ja näitä vaiheita tulee enemmän, jos pullotus tehdään alueen ulkopuolella –, öljy altistuu ilman sisältämälle hapelle, mikä saattaa heikentää Chianti Classico -ekstra-neitsytoliiviöljyn 3.2 kohdassa kuvattuja ominaisuuksia.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Voimassa olevassa lainsäädännössä edellytettyjen tavanomaisten merkintöjen lisäksi pakkauksiin kiinnitetyissä etiketeissä on oltava maininta ”Olio Extravergine di Oliva Chianti Classico” ja teksti ”Denominazione di Origine Protetta” (suojattu alkuperänimitys) tai lyhenne DOP (SAN) sekä selkeästi ja lähtemättömästi merkitty tuotantovuosi.

Muut myönteiset luonnehdinnat, joita ei erikseen mainita tässä tuote-eritelmässä, ovat kiellettyjä. Tuottajaosuuskuntien tavaramerkit sekä oliivien todelliseen tuotantopaikkaan viittaavat tilojen tai yritysten nimet ja maantieteelliset nimet ovat kuitenkin sallittuja.

Nimitys on merkittävä etikettiin selkein ja lähtemättömin kirjaimin etiketin pohjaväristä selvästi erottuvalla värillä; kaikki mahdolliset lisämaininnat on tehtävä kirjasinkoolla, joka on enintään 50 prosenttia itse suojatun alkuperänimityksen kirjasinkoosta.

4. Maantieteellisen alueen tarkka rajaus

Chianti Classico -oliiviöljyn tuotantoalue käsittää seuraavien kuntien hallinnolliset alueet Sienan ja Firenzen maakunnissa: Castellina in Chianti, Gaiole in Chianti, Greve in Chianti ja Radda in Chianti kokonaisuudessaan sekä osittain Barberino-Tavarnelle, Castelnuovo Berardenga, Poggibonsi ja San Casciano in Val di Pesa.

Alue vastaa Chianti Classico -viinin osalta yksilöityä aluetta, joka on määritelty 31. heinäkuuta 1932 annetussa ja 9. syyskuuta 1932 Italian virallisen lehden numerossa 209 julkaistussa ministeriöiden välisessä asetuksessa.

5. Yhteys maantieteelliseen alueeseen

Maantieteellisen alueen erityisyys

Chianti Classico -oliiviöljyn tuotantoalueella vallitsevat erityiset ilmastolliset ja hydrogeologiset olosuhteet, ja se on määritelty maantieteellisesti jo 1300-luvulla.

Tuotantoalue on maastoltaan ja ilmastoltaan suhteellisen yhtenäinen kokonaisuus, jolle ovat ominaisia suhteellisen lauhkeat ja kuivat syksyt ja ankarat talvet. Kokonaisuutena ympäristö sijoittuu ominaisuuksiensa perusteella oliivin luonnollisen viljelyalueen rajamaille, mikä on aina vaikuttanut ja vaikuttaa edelleen hedelmien kehittymiseen ja kypsymiseen.

Alueella perinteisesti käytettyjen viljelymenetelmien mukaan oliivit korjataan suoraan puusta ennen kuin ne ovat täysin kypsyneitä.

Lämpötilaolot vaikuttavat myös paikallisten viljelijöiden puiden leikkaamisessa käyttämään muotoon (yleensä leveä avonainen latvus), jolloin latvahaarus kehittyy leveäksi ja mahdollistaa oliivien kehittymiseen lyhyen aikaa vuodessa vaikuttavien lämmön ja valon tasaisemman jakautumisen latvuksessa.

Tuotteen erityisyys

Chianti Classico -ekstra-neitsytoliiviöljy tuotetaan Toscanassa perinteisesti viljellyistä lajikkeista, ja se erottuu aistinvaraisten ominaisuuksiensa osalta erityisesti voimakkaan karvaiden ja pistävien makuvivahteidensa perusteella, joihin yhdistyy selvästi aistittavissa oleva hedelmäinen aromi.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SAN-suojatun Chianti Classico -ekstra-neitsytoliiviöljyn kemialliset ja aistinvaraiset ominaisuudet liittyvät tuotantoalueen ilmasto-oloihin, jotka vaikuttavat suoraan fenolien laatuun ja määrään, maun selvästi erottuvaan karvauteen ja pistävyyteen ja voimakkaan hedelmäiseen aromiin.

Ottaen huomioon tarve suojata hedelmiä syksyn ensimmäisiltä pakkasilta oliivit on perinteisesti korjattu varhaisessa vaiheessa (ennen niiden täydellistä kypsymistä). Öljyntuotos on määrällisesti pienempi, mutta tämän käytännön ansiosta oliivit voidaan korjata vaiheessa, jossa polyfenolipitoisuus on yhä korkea. Tämä voimistaa maussa havaittavia karvaita ja pistäviä vivahteita, joiden perusteella öljy on tunnistettavissa. Alueelle ominaiset huomattavat lämpötilanvaihtelut syksyisin saavat aikaan myös sen, että Chianti Classico -ekstra-neitsytoliiviöljy erottuu selvästi voimakkaan hedelmäisen arominsa ansiosta.

Aivan erityinen tunnustus myönnettiin tuotantoalueelle vuonna 1716 herttua Cosimo III:nnen julistuksessa, jolla merkittiin alueen nykyiset rajat ja jossa korostettiin alueen viini- ja oliivitarhojen arvoa ja erityisluonnetta; kyseessä oli eräänlainen SAN-tunnustus ennen SAN-käsitteen käyttöönottoa. Jo vuonna 1819 Giuseppe Tavanti mainitsi teoksessaan Trattato teorico – pratico completo sull’ulivo tärkeimmät Chianti Classico -oliiviöljyn tuotantoalueella esiintyneet oliivilajikkeet.

Tuote-eritelmän julkaisutiedot

Vahvistettuun tuote-eritelmään voi tutustua verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.